Varde d. 28/3-19

Kære præster og menighedsråd i Varde Provsti

Endelig dage med solskin uden for kontoret, det er jo helt uvant, det er en dejlig tid vi går i møde.

Det er ikke kun vejret der giver anledning til glæde og forventning. I VAMS glæder jeg mig til den næste tids begivenheder.

I næste uge får vi på fire oplandsskoler besøg af Nørregaards Teater fra Odense, som skal opføre forestillingen 1-2-3-4-5-6-7-8-9-10 for eleverne i 1. klasse. Forestillingen tager udgangspunkt i De ti Bud, og alle skoler har modtaget et undervisningsmateriale, som kan bruges både som forberedelse til teaterstykket og/eller efterbehandling. Næsten 450 elever og deres lærere skal se stykket, og I er selvfølgelig også velkomne til at være med. (Se spilleoversigt nederst.)

Esbjerg Evangeliet står i denne uge udstillet på Agerbæk skole og har før det været udstillet i både Ølgod, Varde og Nr. Nebel. Det lyder til at tæppet er blevet flittigt brugt rundt omkring. I VAMS er vi ved at undersøge på enten selv at købe en kopi af Esbjerg Evangeliet eller igen næste år låne fra skoletjenesten i Åbenrå, som vi har gjort denne gang. På den måde kan vi måske også næste år glæde andre skoler i Varde Provsti med besøg af tæppet. Det har været hyggeligt at køre rundt på skolerne og sætte tæppet op, det trækker straks opmærksomhed fra nysgerrige elever.

I februar blev der som sædvanligt afholdt repræsentantskabsmøde. Der blev i den forbindelse udskiftet et enkelt medlem af bestyrelsen, da Anne Mette Gundesen afløste Søren Pedersen.

Bestyrelsen har konstitueret sig således, at Anne Mette Strebel er ny formand, mens alle andre beholder deres hidtidige poster.

I april, maj og juni skal jeg rundt på skolerne og promovere materialerne fra VAMS og RAMS, så lærerne husker at tænke vores materialer ind i deres kommende årsplan.

Salmesangsprojektet for 2019 er i skrivende stund på vej i trykken. Det har været en spændende proces at være med i. Titlen i år er: ”Du er ikke alene”- og handler om fællesskab, og jeg ser allerede nu frem til november, hvor vi forhåbentlig igen skal sige velkommen til en masse børn fra Varde Provsti i domkirken.

Forårshilsener Lene fra VAMS

**Spilleoversigt for forestillingen 1-2-3-4-5-6-7-8-9-10 :**

2/4-19 Outrup skole klokken 10 og 11.30

3/4-19 Janderup skole klokken 10 og 11.30

4/4-19 Næsbjerg skole klokken 10 og 11.30

5/4-19 Tistrup skole klokken 10 og 11.30